Απόφαση της Εποπτεύουσας αρχής της ΕΖΕΣ

αριθ. 125/02/COL

της 25ης Ιουλίου 2002

για την απαλλαγή της Νορβηγίας από την υποχρέωση να εφαρμόζει σε ορισμένα είδη τις πράξεις που αναφέρονται στα σημεία 3 και 4 του κεφαλαίου III του παραρτήματος I της συμφωνίας για τον Ευρωπαϊκό Οικονομικό Χώρο, σχετικά με την εμπορία σπόρων δημητριακών προς σπορά (οδηγία 66/402/ΕΟΚ του Συμβουλίου) και την εμπορία των σπόρων προς σπορά των ελαιούχων και κλωστικών φυτών (οδηγία 69/208/ΕΟΚ του Συμβουλίου)

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, και ιδίως το άρθρο 17 και το πρωτόκολλο 1 άρθρο 4 στοιχείο δ),

την πράξη που αναφέρεται στο σημείο 3 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο σχετικά με την εμπορία σπόρων δημητριακών προς σπορά (οδηγία 66/402/ΕΟΚ του Συμβουλίου), και ιδίως το άρθρο 23α,

την πράξη που αναφέρεται στο σημείο 4 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο σχετικά με την εμπορία των σπόρων προς σπορά των ελαιούχων και κλωστικών φυτών (οδηγία 69/208/ΕΟΚ του Συμβουλίου), και ιδίως το άρθρο 22α,

τη συμφωνία μεταξύ των χωρών ΕΖΕΣ για την ίδρυση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1 άρθρο 1 στοιχείο γ),

την απόφαση αριθ. 171/94/COL της Εποπτεύουσας Αρχής της ΕΖΕΣ, της 23ης Νοεμβρίου 1994, που επιτρέπει στα μέλη με ειδική ευθύνη για την ελεύθερη κυκλοφορία αγαθών να λαμβάνουν ορισμένες αποφάσεις και μέτρα,

την αίτηση που υπεβλήθη από τη Νορβηγία στις 15 Φεβρουαρίου 2000,

Εκτιμώντας τα ακόλουθα:

οι σπόροι προς σπορά όρυζας, φαλάριδος, σόργου, σόργου του Σουδάν, σκληρού σίτου, αραβοσίτου, εξαιρουμένου του ποπ κορν και του γλυκού αραβοσίτου, υβριδίων που προκύπτουν από τη διασταύρωση σόργου και σόργου του Σουδάν, αραχίδας, κνήκου και βαμβακιού δεν αναπαράγονται κανονικά ούτε κυκλοφορούν στην αγορά στη Νορβηγία·

όσο ισχύουν αυτές οι συνθήκες, η Νορβηγία απαλλάσσεται από την υποχρέωση να εφαρμόζει τις διατάξεις των προαναφερομένων πράξεων για τα εν λόγω είδη·

αυτή η απαλλαγή χορηγείται με την επιφύλαξη της εμπορίας στη Νορβηγία σπόρων προς σπορά που παράγονται σύμφωνα με τις εν λόγω πράξεις σε άλλο συμβαλλόμενο μέρος της συμφωνίας ΕΖΕΣ·

τα μέτρα που προβλέπονται από την παρούσα απόφαση συμφωνούν με τη γνώμη της επιτροπής φυτών και ζωοτροφών της ΕΖΕΣ η οποία συνεπικουρεί την Εποπτεύουσα Αρχή της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Η Νορβηγία απαλλάσσεται από την υποχρέωση να εφαρμόζει:

1.1. Την πράξη που αναφέρεται στο σημείο 3 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο όσον αφορά την εμπορία σπόρων δημητριακών προς σπορά (οδηγία 66/402/ΕΟΚ του Συμβουλίου), εξαιρουμένων των διατάξεων του άρθρου 14 παράγραφος 1, στα ακόλουθα είδη:

>ΘΕΣΗ ΠΙΝΑΚΑ>

1.2. Την πράξη που αναφέρεται στο σημείο 4 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο όσον αφορά την εμπορία των σπόρων προς σπορά των ελαιούχων και κλωστικών φυτών (οδηγία 69/208/ΕΟΚ του Συμβουλίου), εξαιρουμένων των διατάξεων του άρθρου 13 παράγραφος 1, στα ακόλουθα είδη:

>ΘΕΣΗ ΠΙΝΑΚΑ>

2. Η παρούσα απόφαση τίθεται σε ισχύ την 19η Αυγούστου 2002.

3. Η παρούσα απόφαση απευθύνεται στη Νορβηγία.

4. Το κείμενο της παρούσας απόφασης στην αγγλική είναι το μόνο αυθεντικό.

Βρυξέλλες, 25 Ιουλίου 2002.

Για την Εποπτεύουσα Αρχή της ΕΖΕΣ

Hannes Hafstein

Μέλος

Niels Fenger

Διευθυντής